Þór , Tinna og Sigurjón efst á U - 2000 mótinu Fjórða umferð U - 2000 mótsins fór fram í gærkveld og það er ljóst að það stefnir í mjög jafnt mót en Þór Valtýsson , Tinna Finnbogadóttir og Sigurjón Þór Friðþjófsson eru efst með 3,5 vinning og hvorki fleiri né færri en 13 keppendur hafa 3 vinninga . Á efsta borði dugðu ekki tvö aukapeð hvíts til sigurs í skákinni á milli Lofts Baldvinssonar og Tinnu . Á öðru borði vann Sigurjón Þór Friðþjófsson mann á móti Haraldi Baldurssyni en hann þurfti samt að hafa fyrir vinningnum vegna þess að hann sat uppi með óvirkan mannskap lengi vel . Þá tefldu Sigurður J. Sigurðsson og Björgvin Kristbergsson athyglisverða skák sem lauk með jafntefli og voru báðir ánægðir eftir skákina . Óttar Örn vann góðan sigur á Sigurði Frey . Ungmenni landsins láta ekki sitt eftir liggja í mótinu ; Benedikt Þórisson hélt jöfnu gegn Haraldi Haraldssyni .